དངོས་གནས་ང་རང་གིས་རེ་སྒུག་བྱས་པ་ལྟར།དུས་ཀྱི་འགྲོས་ནང་ཁ་སྤུ་ནི་བྱ་རྒོད་ཀྱི་གཤོག་པ་ནང་བཞིན་ཁ་མཆུའི་གཡས་གཡོན་དུ་བརྐྱངས།ཨག་ཚོམ་ནི་ལུག་གི་རྔ་མ་ལྟར་མ་ལེར་དཔྱངས།རྒྱ་བོ་ནི་རྡོ་ཕ་བོང་ལ་འབྱར་བའི་སྔོ་དྲེག་ལྟར་གཞན་དང་མ་འདྲ་བའི་ཁྱད་ཆོས་ཤིག་འབུར་དུ་ཐོན་མོད།གྲོགས་པོ་རྣམས་ཀྱིས་དེ་སྔོན་ལྟར་ཡིད་སྨོན་དང་ཆེ་བསྟོད་མི་བྱེད་པར་མ་ཚད།ས་ཆ་ལ་ལར་འགྲོ་དུས་མི་འགའ་ཡིས་ཡ་མཚན་དུ་བརྩིས་ཏེ་དོགས་འདྲིའང་བྱས་པས།སྐབས་འགར་ཁ་ངོ་ལ་སྤུ་གཅིག་ཀྱང་མེད་པར་དཀར་གཙང་གཙང་དུ་ཆགས་པའི་སྐྱེས་པ་རྣམས་ལ་ཡིད་སྨོན་ཤོར་ཏེ་ཁ་སྤུ་དང་བཅས་པ་གཙང་མར་བཞར་ཡང་།ཁྱད་མཚར་བ་ནི་ཁ་སྤུ་གཅིག་ཀྱང་མེད་པའི་སྐྱེས་པ་འགའ་ཡིས་དཀར་གསལ་ཞལ་རས་ངོས་སུ་སྣག་ཚ་ཡིས་ཁ་སྤུ་ཚ་རུ་འགུག་འགུག་དང་།ཨག་ཚོམ་ནེའུ་གསིང་རྒྱས་རྒྱས།རྒྱ་བོ་སྔོ་དྲེག་ཆགས་ཆགས་བྲིས་པའང་མཐོང་།